Μελέτη σύγχρονων διδακτικών προσεγγίσεων στη διδασκαλία του ηλεκτρισμού
Authors: Τσιχουρίδης Χαρίλαος 
Published: September 2021

Το αντικείμενο της διατριβής αφορά τη μελέτη σύγχρονων διδακτικών προσεγγίσεων στη διδασκαλία του ηλεκτρισμού και των ηλεκτρικών κυκλωμάτων, επιστημονική περιοχή, στην οποία αναπτύσσεται η παρούσα διατριβή, που εστιάζει το ενδιαφέρον της στην Δευτεροβάθμια Εκπαίδευση με έμφαση στη Λυκειακή βαθμίδα (Γενική και Επαγγελματική), περιοχή με λίγα ερευνητικά δεδομένα σχετικά με το αντικείμενο της έρευνάς της. Ακολουθώντας τις ιδιαίτερες ανάγκες, τις προτιμήσεις και τους τρόπους μάθησης των μαθητών και βασισμένοι στα χαρακτηριστικά και τις δεξιότητες της συγκεκριμένης μαθητικής ομάδας, η παρούσα διατριβή παρουσιάζει την σημασία της εξατομικευμένης διδασκαλίας αλλά και των συνεργατικών μεθόδων και διδακτικών προσεγγίσεων, οι οποίες προωθούν την δημιουργικότητα των μαθητών, βελτιώνουν την εννοιολογική κατανόηση και ενισχύουν την μάθηση με την βοήθεια σύγχρονων διδακτικών μοντέλων και εργαλείων (πραγματικά πειράματα, εικονικά πειράματα, εκπαιδευτικά λογισμικά, ιδιοκατασκευές, δημιουργία μοντέλων των ίδιων των μαθητών). Αντλώντας στοιχεία από τις κοινωνικοπολιτιστικές θεωρίες μάθησης εποικοδομητικού τύπου, στις οποίες σημαντική θέση κατέχουν οι προϋπάρχουσες γνώσεις των μαθητών, των οποίων η μάθηση συντελείται μέσα σε ένα πλαίσιο κοινωνικής αλληλεπίδρασης, αλλά και την ανακαλυπτική-διερευνητική μάθηση, στην οποία ο μαθητής ανακαλύπτει την γνώση, λειτουργώντας ο ίδιος ως «μικρός ερευνητής», σχεδιάσαμε και υλοποιήσαμε διδακτικές παρεμβάσεις, ακολουθώντας τα βήματα του ερευνητικά εξελισσόμενου διδακτικού μοντέλου στα προτεινόμενα διδακτικά σενάρια και φύλλα εργασίας. Τα αποτελέσματα έδειξαν ότι οι σύγχρονες διδακτικές προσεγγίσεις, με έμφαση στα ιδιοκατασκευασμένα μοντέλα και πραγματικά πειράματα, λόγω και της φύσης των σχολείων της Λυκειακής βαθμίδας εκπαίδευσης, ενίσχυσαν την εννοιολογική κατανόηση των μαθητών για τις βασικές έννοιες του ηλεκτρισμού και των Ηλεκτρικών Κυκλωμάτων. Αξίζει δε να σημειωθεί ότι η εναλλαγή των διδακτικών μεθόδων και εργαλείων ανανεώνει το ενδιαφέρον των μαθητών για τα διδακτικά αντικείμενα και γενικότερα για την μάθηση, διευκολύνοντας την εκπαιδευτική διαδικασία και ενισχύει ταυτόχρονα το διδακτικό κύρος του εκπαιδευτικού, μέσω των επικοινωνιακών του δεξιοτήτων και των διδακτικών του προσεγγίσεων. Με δεδομένο των σημαντικό ρόλο των Νέων Τεχνολογιών στην σημερινή εκπαιδευτική πραγματικότητα και βασισμένοι στα αποτελέσματα της έρευνάς μας, σχεδιάστηκε και υλοποιήθηκε το «eΕπίκουρος – Από το Α στο Ω», ένα αλληλεπιδραστικό εκπαιδευτικό μαθησιακό περιβάλλον με επικουρικό χαρακτήρα και ρόλο στην διδακτική διαδικασία, το οποίο εστιάζει στις αρχές της εξατομικευμένης μάθησης, προσφέρει στους μαθητές δυνατότητες επιλογής του καταλληλότερου για τους ίδιους εκπαιδευτικού λογισμικού, με δυνατότητες πρόσβασης σε σχετικό εκπαιδευτικό υλικό, όπως αρχεία, εικόνες, βίντεο, και το οποίο ο μαθητής μπορεί να αξιοποιεί και να επεξεργάζεται σύμφωνα με τις δικές του ανάγκες ή προτιμήσεις. Τέλος, σημαντικό στοιχείο του εκπαιδευτικού-μαθησιακού αυτού περιβάλλοντος είναι η δυνατότητα υλοποίησης διαφόρων μορφών αξιολόγησης όπως αρχικής (διαγνωστικής), τελικής αλλά κυρίως διαμορφωτικής αξιολόγησης της διδακτικής και μαθησιακής διαδικασίας.